
Európsky parlament,
–	so zreteľom na článok 286 ods. 2 Zmluvy o fungovaní Európskej únie, v súlade s ktorým Rada konzultovala s Európskym parlamentom (C9‑0008/2024),
–	zo zreteľom na článok 129 rokovacieho poriadku,
–	so zreteľom na správu Výboru pre kontrolu rozpočtu (A9-0061/2024),
A.	keďže prostredníctvom listu zo 17. januára 2024 Rada konzultovala s Európskym parlamentom o vymenovaní Carla Alberta Manfrediho Selvaggiho do funkcie člena Dvora audítorov;
B.	keďže Výbor pre kontrolu rozpočtu Európskeho parlamentu posúdil kvalifikáciu Carla Alberta Manfrediho Selvaggiho, najmä pokiaľ ide o podmienky uvedené v článku 286 ods. 1 Zmluvy o fungovaní Európskej únie; keďže v rámci tohto preskúmania výbor dostal od Carla Alberta Manfrediho Selvaggiho životopis a jeho odpovede na písomné otázky, ktoré mu boli adresované;
C.	keďže tento výbor 22. februára 2024 usporiadal vypočutie, počas ktorého Carlo Alberto Manfredi Selvaggi predniesol úvodné vyhlásenie a následne zodpovedal otázky, ktoré kládli členovia výboru;
1.	súhlasí s návrhom Rady vymenovať Carla Alberta Manfrediho Selvaggiho za člena Dvora audítorov;
[bookmark: TextBodyEnd]2.	poveruje svoju predsedníčku, aby postúpila toto rozhodnutie Rade a pre informáciu Dvoru audítorov, ako aj ostatným inštitúciám Európskej únie a kontrolným orgánom členských štátov.

